b'\n_START_ARTICLE_\nTaking Lives\n_START_SECTION_\nJuoni\n_START_PARAGRAPH_\nMontrealin poliisi ei ole onnistunut j\xc3\xa4ljitt\xc3\xa4m\xc3\xa4\xc3\xa4n sarjamurhaajaa, joka on varastanut uhriensa henkil\xc3\xb6llisyydet jo vuosien ajan. Tutkimukset l\xc3\xa4htev\xc3\xa4t kunnolla liikkeelle, kun kanadalaiset kutsuvat apuun Illeana Scottin (Angelina Jolie), joka on sarjamurhaajiin erikoistunut FBI-agentti ja -profiloija. Scottin ty\xc3\xb6n\xc3\xa4 on p\xc3\xa4\xc3\xa4st\xc3\xa4 sarjamurhaajan ajatusmaailmaan sek\xc3\xa4 ennakoida ja est\xc3\xa4\xc3\xa4 h\xc3\xa4nen liikkeens\xc3\xa4, mutta jotenkin sarjamurhaaja tiet\xc3\xa4\xc3\xa4 viel\xc3\xa4 enemm\xc3\xa4n Scottista. Tutkimusten edetess\xc3\xa4 paljastuu monia h\xc3\xa4mment\xc3\xa4vi\xc3\xa4 asioita.\n_START_SECTION_\nTuotanto\n_START_PARAGRAPH_\nTaking Lives kuvattiin p\xc3\xa4\xc3\xa4osin Kanadan Quebecin provinssissa. Quebecissa elokuvaa kuvattiin muun muassa Montrealissa, Quebeciss\xc3\xa4, Stansteadissa, Joliettessa ja Saint-Oursissa. Taking Livesia kuvattiin my\xc3\xb6s WB:n studioilla Kalifornian Burbankissa. Elokuva kuvattiin 45 miljoonan dollarin budjetilla huhti-elokuussa 2003.\n_START_SECTION_\nJulkaisu ja vastaanotto\n_START_PARAGRAPH_\nTaking Lives sai ensi-iltansa Los Angelesin Hollywoodissa 16. maaliskuuta 2004. Elokuva sai maanlaajuisen teatteriensi-iltansa Yhdysvalloissa 19. maaliskuuta 2004. Suomessa elokuvaa ei esitetty teattereissa, mutta se julkaistiin DVD:n\xc3\xa4 10. syyskuuta 2004. Taking Lives julkaistiin ensimm\xc3\xa4isen kerran DVD:n\xc3\xa4 Yhdysvaltain markkinoille 17. elokuuta 2004._NEWLINE_Taking Lives tuotti kotimaassaan Yhdysvalloissa 32 682 342 dollaria ja ulkomailla 32 788 187 dollaria. Elokuva tuotti yhteens\xc3\xa4 65 470 529 dollaria. Taking Lives on saanut elokuvakriitikoilta kielteisen vastaanoton. Rotten Tomatoes -sivuston mukaan 157 arvostelun perusteella laskettuna kriitikoiden arvosteluista 22 prosenttia oli positiivisia. Metacriticin mukaan 35 arvostelun perusteella elokuva on saanut 38 pistett\xc3\xa4 sadasta mahdollisesta.'